
Text rozhodnutia
Súd: Krajský súd Bratislava Spisová značka: 3S/136/2011 Identifikačné číslo súdneho spisu: 1011201294 Dátum vydania rozhodnutia: 06. 03. 2012 Meno a priezvisko sudcu, VSÚ: JUDr. Dáša Filová ECLI: ECLI:SK:KSBA:2012:1011201294.1 Uznesenie Krajský súd v Bratislave v právnej veci žalobcu: Bc. N. D., F. XX/X., S., zastúpená: JUDr. Jozef Hurtiš, advokát, Hviezdoslavova 3, Prievidza, na základe pozastavenia advokátskej činnosti zastúpený advokátom: JUDr. Karol Mečiar, Lúčky 19/3, Bojnice, proti žalovaným: v 1/ rade: Ministerstvo spravodlivosti Slovenskej republiky, Župné námestie 13, 851 04 Bratislava, v 2/ rade: Slovenská komora exekútorov, Šustekova 49, 851 04 Bratislava, o preskúmanie zákonnosti rozhodnutia žalovaného v 1/ rade, č. 17989/2011-52 zo dňa 13.4.2011 a o preskúmanie zákonnosti rozhodnutia žalovaného v 2/ rade, č. DK 33/2005 zo dňa 19.10.2010, takto r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou doručenou Najvyššiemu súdu Slovenskej republiky, postúpenou tunajšiemu súdu ako súdu vecne a miestne príslušnému, sa žalobca domáhal preskúmania zákonnosti rozhodnutia Slovenskej komory exekútorov Disciplinárnej komisie č. DK 33/2005 zo dňa 19.10.2010, ktorým bolo rozhodnuté, že žalobca sa dopustil závažného disciplinárneho previnenia podľa § 220 ods. 2Exekučného poriadku a bolo jej uložené disciplinárne opatrenie podľa § 221 ods. 2 písm. c) Exekučného poriadku , a o zbavenie výkonu funkcie súdneho exekútora a povinnosť nahradiť Slovenskej komore exekútorov trovy disciplinárneho konania v sume 3.765,92 eur. Proti tomuto rozhodnutiu bolo prípustné podať odvolanie v lehote do 15 dní odo dňa doručenia rozhodnutia. Žalobca sa tiež domáhal preskúmania zákonnosti rozhodnutia Ministerstva spravodlivosti Slovenskej republiky č. 17989/2011-52 zo dňa 13.4.2011, ktorým bolo rozhodnuté tak, že pozastavenie výkonu funkcie súdneho exekútora žalobcovi trvá až do vyhlásenia rozsudku súdu prvého stupňa v disciplinárnom konaní DK 33/2005 začatom na návrh ministra spravodlivosti č. 10129/2004-52 zo dňa 27.21.2005 per závažné disciplinárne previnenie. Po dobu trvania pozastavenia výkonu funkcie exekútora nesmie exekútor vykonávať činnosť podľa Exekučného poriadku. Proti tomuto rozhodnutiu bolo prípustné podať rozklad v lehote do 15 dní odo dňa jeho doručenia. Podľa § 247 ods. 1, 2, 3 O.s.p. podľa ustanovení piatej hlavy O.s.p. (konanie o žalobách proti rozhodnutiam a postupom správnych orgánov) sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Pri rozhodnutí správneho orgánu vydaného v správnom konaní je predpokladom postupu podľa tejto hlavy, aby išlo o rozhodnutie, ktoré po vyčerpaní riadnych opravných prostriedkov, ktoré sa preň pripúšťajú, nadobudlo právoplatnosť. Predmetom preskúmania môže byť za podmienok ustanovených v odsekoch 1 a 2 aj rozhodnutie, proti ktorému zákon nepripúšťa opravný prostriedok, ak sa stalo právoplatným. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Žalobca napáda rozhodnutia, ktoré sú obe prvostupňové a je proti nim prípustný opravný prostriedok, či už odvolanie proti rozhodnutiu Slovenskej komory exekútorov Disciplinárnej komisie č. DK 33/2005 zo dňa 19.10.2010 alebo rozklad proti rozhodnutiu Ministerstva spravodlivosti Slovenskej republiky č. 17989/2011-52 zo dňa 13.4.2011, ide teda o rozhodnutia, ktoré nie sú súdne preskúmateľné a preto súd postupom podľa § 250 d ods. 3 O.s.p. konanie vo veci zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0. Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

